
Uznesenie Okresný súd vo Vranove nad Topľou v exekučnej veci oprávneného: Slovenská konsolidačná, a.s., Cintorínska 21, 814 99 Bratislava, IČO: 35 776 005, proti povinnému: A. A. – PROFISTAV S.F., so sídlom Gerlachovská 868/22, 040 01 Košice – Sever, IČO: 37 354 116, o vymoženie 77,40 eur s príslušenstvom, súdnym exekútorom JUDr. Stachom Chladným, Exekútorsky úrad Zvolen, takto rozhodol: I. Súd námietky oprávneného proti Upovedomeniu o zastavení starej exekúcie
z a m i e t a.
II. Súd námietky oprávneného proti paušálnym trovám exekúcie o d m i e t a. odôvodnenie: 1. Na základe návrhu oprávneného a poverenia Okresného súdu Vranov nad Topľou zo dňa 19.02.2007 začal súdny exekútor exekúciu o vymoženie 77,40 eur s príslušenstvom. 2. Uznesením Okresného súdu Vranov nad Topľou, č. k. 6Er/122/2007-16 zo dňa 19.08.2015, ktoré nadobudlo právoplatnosť dňa 03.11.2015, súd pripustil zmenu účastníka konania na strane oprávneného tak, že do exekučného konania na miesto pôvodného oprávneného (Sociálna poisťovňa, pobočka Vranov nad Topľou) vstúpila Slovenská konsolidačná, a.s., so sídlom Bratislava, Cintorínska 21, IČO: 35 776 005. 3. Dňa 29.04.2020 vydal súdny exekútor podľa § 5 v spojení s § 2 ods. 1 písm. a) zákona č.233/2019 Z.z. o ukončení niektorých exekučných konaní a o zmene a doplnení niektorých zákonov (ďalej len „ZoUNEK“) Upovedomenie o zastavení starej exekúcie a výzvu na úhradu trov starej exekúcie č. EX 20242/07. 4. Dňa 24.07.2020 exekútor predložil súdu na rozhodnutie Námietky oprávneného proti Upovedomeniu o zastavení starej exekúcie, ktoré boli doručené exekútorskému úradu v zákonnej lehote. 5. Oprávnený v námietkach uviedol, že Upovedomenie o zastavení starej exekúcie EX 20242/2007 zo dňa 29.04.2020 bolo vydané v rozpore so zákonom č. 233/2019 Z.z. a to z dôvodu, že neuplynula rozhodná doba. Oprávnený je toho názoru, že v predmetnom exekučnom konaní sú vymáhané pohľadávky, u ktorých došlo k ich prekludovaniu, čo zakladá povinnosť súdu ex offo rozhodnúť o zastavení starej exekúcie v zmysle § 57 ods. 1 písm. b) Exekučného poriadku. Rozhodovanie súdu o existencii uvedenej skutočnosti odôvodňujúcej zastavenie starej exekúcie je podľa oprávneného dôvodom na predĺženie rozhodnej doby podľa § 4 ods. 2 písm. b) zákona č. 233/2019 Z.z. S poukazom na uvedené oprávnený navrhuje, aby súd napadnuté upovedomenie o zastavení starej exekúcie zrušil v celom rozsahu a určil, že exekútorovi nevznikol nárok na náhradu paušálnych trov. 6. Podľa § 1 ods. 1 a 2 ZoUNEK, tento zákon upravuje postup ukončenia exekučných konaní začatých pred 1. aprílom 2017 a vedených podľa predpisov účinných do 31. marca 2017 (ďalej len "exekučné konanie") a osobitosti postupu pri podaní opätovného návrhu na vykonanie exekúcie (ďalej len "opätovný návrh"). Na účely tohto zákona sa starou exekúciou rozumie exekúcia začatá pred 1. aprílom 2017 a vedená podľa predpisov účinných do 31. marca 2017.
7. Podľa § 2 ods. 1 písm. a) ZoUNEK, stará exekúcia sa týmto zákonom zastavuje, ak uplynula rozhodná doba a nejde o starú exekúciu podľa odseku 2. 8. Podľa § 2 ods. 2 ZoUNEK, stará exekúcia sa podľa odseku 1 písm. a) nezastavuje, ak ide o a) vymoženie pohľadávky na výživnom, b) uspokojenie práva na nepeňažné plnenie, vrátane uspokojenia práva na peňažné plnenie, ak sú vymáhané v tom istom exekučnom konaní, c) vymoženie pohľadávky vzniknutej pri realizácii spoločných programov Slovenskej republiky a Európskej únie financovaných z fondov Európskej únie podľa osobitného predpisu, d) vymoženie plnenia priznaného rozhodnutím inštitúcie, orgánu, úradu a agentúry Európskej únie, e) vymoženie plnenia priznaného rozhodnutím správneho orgánu vo veci porušenia pravidiel hospodárskej súťaže podľa osobitného predpisu, f) starú exekúciu, v ktorej bol v posledných 18 mesiacoch predo dňom, keď sa má stará exekúcia podľa tohto zákona zastaviť, dosiahnutý výťažok spolu aspoň vo výške 15 eur, g) starú exekúciu, v ktorej je povinným ten, koho majetkové pomery ako dlžníka nemožno usporiadať podľa osobitného predpisu upravujúceho konkurzné konanie. 9. Podľa § 3 ods. 1 ZoUNEK, rozhodnou dobou je doba piatich rokov. Rozhodná doba plynie odo dňa doručenia prvotného poverenia na vykonanie exekúcie súdnemu exekútorovi (ďalej len "exekútor"), ak § 4 neustanovuje inak; na zmenu exekútora sa neprihliada. 10. Podľa § 4 ods. 1 ZoUNEK, ak súd ku dňu, keď sa má stará exekúcia podľa tohto zákona zastaviť rozhoduje o odklade starej exekúcie a odklad starej exekúcie povolí, odklad starej exekúcie je povolený alebo je stará exekúcia odložená, rozhodná doba podľa § 3 sa predlžuje o 12 mesiacov odo dňa uplynutia doby, na ktorú je stará exekúcia odložená. 11. Podľa § 4 ods. 2 ZoUNEK, rozhodná doba podľa § 3 neuplynie skôr ako 12 mesiacov od právoplatnosti rozhodnutia súdu, ak súd ku dňu, keď sa má stará exekúcia zastaviť, rozhoduje o a) námietkach proti starej exekúcii, b) zastavení starej exekúcie, c) odklade starej exekúcie a odklad starej exekúcie nepovolí, d) vylúčení veci zo starej exekúcie, e) návrhu na pripustenie zmeny účastníka exekučného konania na strane povinného a zmenu účastníka exekučného konania povolí, f) schválení príklepu, g) schválení rozvrhu výťažku. 12. Podľa § 5 ods. 1 ZoUNEK, ak sa stará exekúcia zastavila, exekútor vyhotoví upovedomenie o zastavení starej exekúcie, ktorého vzor zverejní Slovenská komora exekútorov po dohode s Ministerstvom spravodlivosti Slovenskej republiky (ďalej len „ministerstvo“) na svojom webovom sídle v strojovo čitateľnom elektronickom formáte. 13. V zmysle §6 ods. 1 ZoUNEK, trovy starej exekúcie exekútora pozostávajú z trov exekútora, ktoré si pred zastavením starej exekúcie z prijatého alebo vymoženého plnenia oprávnene ponechal, a paušálnych trov vo výške 35 eur; ak je exekútor platiteľom dane z pridanej hodnoty, zvyšuje sa výška paušálnych trov o daň z pridanej hodnoty, ktorú je exekútor povinný platiť podľa osobitného predpisu.6) Na úhradu iných trov starej exekúcie, ako trov uvedených v prvej vete, nemá exekútor nárok. 14. Paušálne trovy znáša oprávnený. Exekútor vyzve oprávneného na zaplatenie paušálnych trov v upovedomení o zastavení starej exekúcie, ak exekútor paušálne trovy uplatňuje ( §6 ods. 2 ZoUNEK). 15. Podľa § 6 ods. 4 ZoUNEK, exekútor nemá nárok na náhradu paušálnych trov, ak a) oprávnenému zaslal upovedomenie o zastavení exekúcie po uplynutí lehoty podľa § 5 ods. 3, alebo b) ide o starú exekúciu, ktorá nebola zapísaná v centrálnom registri exekúcií. 16. Podľa § 7 ods. 1 ZoUNEK, proti upovedomeniu o zastavení starej exekúcie, ktoré bolo vydané v rozpore s týmto zákonom, môže oprávnený podať do 30 dní od jeho doručenia u exekútora námietky. Námietky proti paušálnym trovám nie sú prípustné. 17. Podľa § 7 ods. 2 ZoUNEK, námietky spolu s upovedomením o zastavení starej exekúcie predloží exekútor do 30 dní súdu. Ak námietky neboli podané, exekútor do 30 dní od uplynutia lehoty na podanie námietok doručí súdu upovedomenie o zastavení starej exekúcie. 18. Podľa § 7 ods. 3 ZoUNEK, súd dôvodným námietkam vyhovie tak, že uznesením upovedomenie o zastavení starej exekúcie zruší. Oneskorené alebo neprípustné námietky súd uznesením odmietne. Nedôvodné námietky súd uznesením zamietne. Rozhodnutie o námietkach súd doručí oprávnenému a exekútorovi. 19. Dňa 26.6.2019 schválili poslanci NR SR zákon č. 233/2019 Z.z. o ukončení niektorých exekučných konaní a o zmene a doplnení niektorých zákonov (ďalej len „ZoUNEK“), ktorým sa určujú pravidlá pre ukončenie exekúcií začatých pred 01.04.2017, tzv. staré exekúcie. Týmto zákonom došlo k zavedeniu osobitného procesného mechanizmu zastavenia starých exekúcií priamo zo zákona, pričom technické otázky súvisiace s ukončením exekučných konaní sa zverili súdnemu exekútorovi. 20. Súd mal po preštudovaní spisu za preukázané, že dňa 19.02.2007 bol súdny exekútor poverený vykonávaním exekúcie. Exekútor následne dňa 24.07.2020 predložil súdu na rozhodnutie Námietky oprávneného proti Upovedomeniu o zastavení starej exekúcie EX20242/2007, ktoré bolo súdnym
exekútorom vydané dňa 29.04.2020 podľa § 5 v spojení s § 2 ods. 1 písm. a) ZoUNEK. Súd považoval námietky oprávneného za podané v zákonnom stanovenej lehote. Súd mal ďalej za preukázané, že v predmetnej exekúcií uplynula rozhodná doba piatich rokov odo dňa doručenia prvotného poverenia na vykonanie exekúcie súdnemu exekútorovi, nejde o tzv. absolútnu výnimku podľa § 2 ods. 2 ZoUNEK a ani relatívnu výnimku podľa § 4 ods. 1 a 2 ZoUNEK. Dňa 29.05.2019 doručil oprávnený súdu podnet na zastavenie exekúcie podľa § 57 ods. 1 písm. b) Exekučného poriadku, nakoľko rozhodnutie uplatnené v konaní nie je možné z dôvodu uplynutia času vykonať, o ktorom súd do dnešného dňa nerozhodol. 21. Súd preskúmal podané námietky oprávneného, predmetné upovedomenie súdneho exekútora a konštatuje, že podané námietky sú nedôvodné. Súd uvádza, že ak pred účinnosťou ZoUNEK existuje (existoval) dôvod pre zastavenie starej exekúcie vyplývajúci z ustanovenia § 57 ods. 1 Exekučného poriadku v znení účinnom do 31.03.2017 a nadobudnutím účinnosti ZoUNEK vznikol dôvod na zastavenie starej exekúcie podľa § 2 ods. 1 písm. a) alebo tento dôvod vznikol po nadobudnutí účinnosti ZoUNEK a k uvedenému okamihu nebolo rozhodnuté o zastavení exekúcie (prípadne nejde o prípad podľa § 4 ods. 2 písm. b)), stará exekúcia sa zastavuje ex lege podľa ZoUNEK. Tieto závery sú v súlade s princípom právnej istoty a zákazom retroaktivity, ako aj so vzťahom uvedených právnych predpisov. Súd ďalej uvádza, že relatívna výnimka v § 4 ods. 2 písm. b) ZoUNEK sa teda nemôže vzťahovať na všetky situácie, kedy súd posudzuje, či má starú exekúciu zastaviť, keďže takýto výklad by nedával zmysel. Nie je sporné, že uvedená relatívna výnimka dopadá výlučne na situácie, kedy návrh na zastavenie starej exekúcie podal povinný. 22. V danom prípade súd námietky oprávneného proti Upovedomeniu o zastavení starej exekúcie EX20424/07 zamietol ako nedôvodné, nakoľko má za to, že exekúcia je zastavená v súlade so zákonom č. 233/2019 Z.z. a to z dôvodov vyššie uvedených. Podľa § 7 ods. 1 veta druhá ZoUNEK má súdny exekútor nárok na náhradu paušálnych trov exekúcie a zo zákonnej dikcie tohto ustanovenia jednoznačne vyplýva, že námietky proti paušálnym trovám nie sú prípustné. Vzhľadom na uvedené skutočnosti a citované zákonné ustanovenia exekučný súd námietky oprávneného proti paušálnym trovám starej exekúcie ako neprípustné odmietol. Poučenie: Proti uzneseniu súdu prvej inštancie vydaného vyšším súdnym úradníkom, ktoré treba doručiť, je prípustná sťažnosť. Sťažnosť môže podať ten, v koho neprospech bolo uznesenie vydané v lehote 15 dní od doručenia uznesenia na súde, ktorý napadnuté uznesenie vydal. O sťažnosti rozhoduje súd prvej inštancie spravidla bez nariadenia pojednávania. Ak nie je sťažnosť dôvodná, súd sťažnosť zamietne. Ak je sťažnosť dôvodná, súd napadnuté uznesenie zruší alebo zmení; v prípade zrušenia uznesenia je súdny úradník viazaný právnym názorom súdu. Rozsah, v akom sa uznesenie napáda, môže sťažovateľ rozšíriť len do uplynutia lehoty na podanie sťažnosti.

